NARIADENIE KOMISIE (ES) č. 605/2007
z 1. júna 2007,
ktorým sa ustanovujú prechodné opatrenia v oblasti dovozných a vývozných povolení v rámci obchodu s poľnohospodárskymi výrobkami medzi Spoločenstvom, tak ako bolo ustanovené k 31. decembru 2006 a Bulharskom a Rumunskom
KOMISIA EURÓPSKYCH SPOLOČENSTIEV,
so zreteľom na Zmluvu o pristúpení Bulharska a Rumunska,
so zreteľom na Akt o pristúpení Bulharska a Rumunska, a najmä na jeho článok 41,
keďže:
(1)
Do 31. decembra 2006 sa pri obchodovaní s poľnohospodárskymi výrobkami medzi Spoločenstvom a Bulharskom a Rumunskom vyžadovalo predloženie dovozného alebo vývozného povolenia. Od 1. januára 2007 sa pri obchodovaní tieto povolenia už nebudú používať.
(2)
Určité povolenia s platnosťou aj po 1. januári 2007 neboli použité vôbec alebo boli použité len sčasti. Záväzky prijaté v súvislosti s týmito povoleniami sa musia splniť, v opačnom prípade by zložená zábezpeka prepadla. Za predpokladu, že po pristúpení Bulharska a Rumunska tieto záväzky nie je možné splniť, zdá sa nevyhnutné ustanoviť prechodné opatrenie s účinnosťou od dátumu pristúpenia týchto dvoch krajín s cieľom umožniť uvoľnenie zložených zábezpek.
(3)
Opatrenia stanovené v tomto nariadení sú v súlade so stanoviskom všetkých príslušných riadiacich výborov,
PRIJALA TOTO NARIADENIE:
Článok 1
Na žiadosť zainteresovaných strán sa zložené zábezpeky použité na vydávanie dovozných a vývozných povolení a predbežných osvedčení uvoľnia za nasledujúcich podmienok:
a)
krajina určenia, pôvodu alebo dovozu uvedená v povolení alebo osvedčení je Bulharsko alebo Rumunsko;
b)
platnosť povolení alebo osvedčení nevypršala pred 1. januárom 2007;
c)
povolenia a osvedčenia boli v období do 1. januára 2007 použité len sčasti alebo neboli použité vôbec.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. januára 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 1. júna 2007